FI Euroopan unionin virallinen lehti C 278/17

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

(2007/C 278/08)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 artiklassa ja 17 artiklan 2 kohdassa tarkoitettu muutoshakemus

”LAGUIOLE”

EY nro: FR/PDO/117/0120/18.02.2004

SAN ( X ) SMM ( )

1. Eritelmän otsake, johon muutos vaikuttaa

Tuotteen nimi Tuotteen kuvaus Maantieteellinen alue Alkuperätodisteet Tuotantomenetelmä Yhteys maantieteelliseen alkuperään Merkinnät Kansalliset vaatimukset Muu [täsmennettävä]

2. Muutoksen/muutosten tyyppi

Yhtenäisen asiakirjan tai yhteenvedon muutos Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutokset

Maantieteellinen alue:

Maantieteellisen alueen laajennus kolmeen Cantalin departementissa olevaan kuntaan (Fridefont, Maurines ja Saint-Martial), mikä vastaa tuotteelle määriteltyjä luonnollisia ja inhimillisiä perusteita.

Tuotantomenetelmä:

Tuotantomenetelmää täydennetään seuraavilla kohdilla:

”Maidon tiivistäminen veden osittaisella poistamisella ennen hyytymistä on kielletty.”

”Maitoraaka-aineiden lisäksi maidossa tai valmistuksessa sallitaan ainesosina, valmistuksen apuaineina tai lisäaineina ainoastaan juoksutin sekä bakteeriviljelmät, hiivat ja jalohomeet, joiden vaarattomuus on osoitettu, ja suola.”

”Maitoraaka-aineiden, keskeneräisten tuotteiden, juustomassan ja tuoreen juuston säilytys miinusasteessa on kiellettyä.”

”Tuoreen ja kypsytettävän juuston säilytys suojakaasussa on kielletty.”

Juuston käsittelyyn ja lisäaineisiin on tähän mennessä sovellettu yleistä säännöstöä.

Uudet tekniikat, joista osa liittyy käsittelyyn ja lisäaineisiin, kuten mikrosuodatus, maidon osittainen tiivistäminen tai kypsytyksessä käytetyt entsyymit, voivat vaikuttaa alkuperänimityksellä suojattujen juustojen ominaisuuksiin. Erityisesti tietyt entsyymilisäaineet eivät vaikuta asianmukaisilta, kun alkuperänimityksellä suojattujen tuotteiden keskeiset ominaisuudet halutaan säilyttää.

Sen vuoksi alkuperänimitysten eritelmän kohdassa ”tuotantomenetelmä” on täsmennettävä nykyiset maitoon ja juustonvalmistukseen liittyvät, käsittelyä ja lisäaineita koskevat käytännöt, jotta uudet käytännöt eivät vaikuttaisi haitallisesti alkuperänimityksellä suojattujen juustojen ominaisuuksiin.

YHTEENVETO

NEUVOSTON ASETUS (EY) N:o 510/2006

”LAGUIOLE”

EY nro: FR/PDO/117/0120/18.02.2004

SAN ( X ) SMM ( )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Institut National de l'origine et de la qualité (INAO) Osoite: 51, rue Anjou F-75008 Paris Puhelin: (33) 153 89 80 00 Faksi: (33) 153 89 80 60 Sähköposti: info@inao.gouv.fr

2. Hakijaryhmittymä:

Nimi: Syndicat de Défense et de Promotion du fromage de Laguiole Osoite: Coopérative fromagère Jeune Montagne Route de Saint Flour F-12210 Laguiole Puhelin: (33) 565 44 35 54 Faksi: (33) 565 44 47 57 Sähköposti: coop.jm@wanadoo.fr Kokoonpano: tuottaja/jalostaja ( X ) muu ( )

3. Tuotelaji:

Luokka 1.3 — Juustot

4. Erittely:

(Yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Laguiole”

4.2 Kuvaus: Lehmänmaidosta valmistettu puristettu, kypsyttämätön juusto, jonka kuori on paksu, kuivattu ja harjattu. Muoto on sylinterinomainen, halkaisija 30–40 cm, korkeus 40 cm, ja paino 25–50 kg. Rasvapitoisuus on vähintään 45 prosenttia täysin kuivasta aineesta ja kuiva-ainepitoisuus vähintään 58 prosenttia.

Sisältä juusto on keltainen. Kuoren vaaleahko ja vaalean oranssi sävy muuttuu kypsytyksen aikana meripihkanruskeaksi.

”Laguiole râpén” kaupan pitäminen on kiellettyä.

Kun juustoa myydään esipakkauksen jälkeen, paloissa on oltava nimitykselle tunnusomaista kuorta.

4.3 Maantieteellinen alue: Kuutisenkymmentä kuntaa Aubracin tasangolla Aveyronin, Cantalin ja Lozèren departementtien alueella.

Aveyronin departementti

Rodezin arrondissementti:

— Entraygues-sur-Truyèren kantoni: Entraygues-sur-Truyèren kunta (Lotjoen oikea puoli ja Truyèrejoen vasen puoli Lotin ja Truyèren yhtymäkohdasta ylävirtaan)

— Espalionin kantoni: seuraavat kunnat: Castelnau-de-Mandailles, Le Cayrol, Espalion (Lotjoen oikea puoli), Saint-Côme-d'Olt (Lotjoen oikea puoli)

— Estaingin kantoni: seuraavat kunnat: Coubisou, Estaing, Le Nayrac

— Seuraavat kantonit: Laguiole, Saint-Amans-des-Cots, Saint-Chély-d'Aubrac

— Saint-Geniez-d'Oltin kantoni: seuraavat kunnat: d'Aurelle-Verlac, Pomayrols, Prades-d'Aubrac, Sainte-Euladie-d'Olt (Lotjoen oikea puoli), Saint-Geniez-d'Olt (Lotjoen oikea puoli)

— Sainte-Geneviève-sur-Argencen kantoni.

Millaun arrondissementti:

— Campagnacin kantoni: Saint-Laurent-d'Olt (Lotjoen oikea puoli).

Cantalin departementti

Chaudes-Aigues'n kantoni: seuraavat kunnat: Anterrieux, Chaudes-Aigues, Deux-Verges, Espinasse, Fridefont, Jabrun, Lieutadès, Maurines, Saint-Martial, Saint-Rémy-de-Chaudes-Aigues, Saint-Urcize, La Trinitat.

Lozèren departementti

Menden arrondissementti:

— Aumont-Aubracin kantoni: seuraavat kunnat: Aumont-Aubrac, La Chaze-de-Peyre, Fau-de-Peyre, Sainte-Colombe-de-Peyre

— Fournels'n kantoni: seuraavat kunnat: Brion, Chauchailles, Fournels, La Fage-Montivernoux, Noalhac, Saint-Laurent-de-Veyrès, Termes

— Marvejols'n kantoni: Saint-Laurent-de-Muret'n kunta

— Nasbinals'n kantoni

— Saint-Chély-d'Apcherin kantoni: seuraavat kunnat: La Fage-Saint-Julien, Les Bessons

— Saint-Germain-du-Teil'n kantoni: seuraavat kunnat: Les Hermaux, Les Salces, Trélans, Saint-Germain-du-Teil, Saint-Pierre-de-Nogaret

— La Canourguen kantoni: Canilhac (Lotjoen oikea puoli), Banassac (Lotjoen oikea puoli).

4.4 Alkuperätodisteet: Kaikki toimijat täyttävät vaatimusten noudattamista koskevan ilmoituksen, jonka INAO rekisteröi. Ilmoituksen perusteella INAO pystyy tunnistamaan kaikki toimijat. Jokaisen toimijan on pidettävä INAO:n saatavilla rekisterit sekä kaikki maidon ja juustojen alkuperän, laadun ja tuotantoedellytysten tarkastamisen kannalta tarvittava aineisto.

Alkuperänimityksellä suojatun tuotteen ominaispiirteiden tarkastamisen yhteydessä tuotteiden laatu ja luonteenomaisuus varmistetaan analyyttisellä ja aistinvaraisella tutkimuksella.

4.5 Tuotantomenetelmä: Maidon tuotannon sekä juuston valmistuksen ja kypsytyksen on tapahduttava maantieteellisellä alueella.

Ainoastaan Simmental française — ja Aubrac-nautarodut hyväksytään.

Säästä aiheutuvia poikkeuksia lukuun ottamatta lypsykarjaa ruokitaan rehulla, joka on tuotettu maantieteellisellä alueella: laiduntamista vähintään 120 päivän ajan kesällä, talvella heinää vähintään 30 prosenttia ja nurmisäilörehua. Maissisäilörehun antaminen lypsylehmille on kielletty.

Tilan keskimääräinen maidontuotanto lehmää kohti ei saa ylittää 6 000:ta litraa vuodessa.

Maitoraaka-aineiden lisäksi maidossa tai valmistuksessa sallitaan ainesosina, valmistuksen apuaineina tai lisäaineina ainoastaan juoksutin sekä bakteeriviljelmät, hiivat ja jalohomeet, joiden vaarattomuus on osoitettu, ja suola.

Juusto valmistetaan yksinomaan täysirasvaisesta lehmän raakamaidosta. Juoksutin lisätään maitoon viimeistään 48 tuntia ensimmäisen lypsyn jälkeen 30–35 °C:n lämpötilassa. Juustomassa rikotaan ja asetetaan puristukseen ensimmäistä kypsennystä varten. Massa on käännettävä vähintään viisi kertaa. Kun juustomassa on rikottu toisen kerran, se suolataan ja laitetaan muotteihin toiseen, pitkään ja vähittäiseen puristukseen. Juustoa kypsytetään kylmissä (6–12 °C) ja kosteissa kellareissa vähintään neljä kuukautta.

4.6 Yhteys maantieteelliseen alkuperään: Juuston valmistus alkoi alueella 1400-luvulla. Aubracin ja Bonnevalin luostarit valmistivat 1100-luvulta alkaen juustoa saadakseen kesän maidontuotannon talteen käytettäväksi pyhiinvaeltajien ruokana talvella, mistä myös alueen talonpojat ottivat mallia. Synnyinsijojaan kuvaten juusto tuo mieliin Keskiylängön eli Massif Centralin romaanisten kirkkojen pilarien kivet, joiden tapaan se on muistutus pyhiinvaeltajista matkalla kohti Santiago de Compostelaa. Vuonna 1897 vuoristojen tilalliset yhdistyivät myyntijärjestöksi, joka muutettiin vuonna 1939 etujärjestöksi. Juusto suojattiin alkuperänimityksellä Ranskassa vuonna 1961.

Aubracin alueella on aivan erityisiä piirteitä (maaperän laatu, ankara ilmasto, korkea sijainti ja pinnanmuodostuksen tarjoamat luontaiset rajat). Alueen rikas, aromaattinen ja runsas kasvisto myötävaikuttaa maidon täyteläisyyteen ja makuun. Turvautumalla vanhoihin menetelmiin ja taitotietoon säilytetään perinteiset tuotantomenetelmät. Erityisesti kypsytys tapahtuu hitaasti ja pikkutarkasti kylmissä ja kosteissa kellareissa.

4.7 Tarkastuslaitos:

Nimi: Institut National de l'origine et de la qualité (INAO) Osoite: 51, rue Anjou F-75008 Paris Puhelin: (33) 153 89 80 00 Faksi: (33) 153 89 80 60 Sähköposti: info@inao.gouv.fr

Institut National des Appellations d'Origine on maatalousministeriön alainen hallinnollinen julkinen laitos, joka on oikeudelliselta muodoltaan oikeushenkilö.

Alkuperänimityksellä suojattujen tuotteiden tuotantoedellytysten valvonta on INAO:n vastuulla.

Jos maantieteellisen alueen rajausta tai jotakin tuotantoedellytystä ei noudateta, alkuperänimityksen käyttö missä tahansa muodossa ja tarkoituksessa kielletään.

Nimi: Direction Générale de la Concurrence, de la Consommation et de la Répression des Fraudes (DGCCRF) Osoite: 59, Boulevard Vincent Auriol F-75703 Paris Cedex 13 Puhelin: (33) 144 87 17 17 Faksi: (33) 144 97 30 37 Sähköposti: C3@dgccrf.finances.gouv.fr

DGCCRF on talous-, valtiovarain- ja teollisuusministeriön yksikkö.

4.8 Merkintä: Pakkausmerkinnässä on oltava tuotteen nimi ja maininta ”Appellation d'origine”, jotka on kirjoitettu kirjaimilla, jotka ovat kooltaan vähintään kaksi kolmasosaa pakkausmerkinnän suurimmista kirjainmerkinnöistä. Lisäksi pakkausmerkinnässä on oltava logo, jossa on merkintä ”INAO”, maininta ”Appellation d'Origine Contrôlée” ja tuotteen nimi. Jos logo tehdään musteleimalla, se on leimattava vähintään kaksi kertaa juuston ympärille.

Maininnat ”buron” ja ”fermier” sallitaan tietyin ehdoin.

Juusto tunnistetaan myös siihen painetulla koholeimalla, jossa on kuvattuna Laguiolen härkä ja sana ”Laguiole”.

Pakkausmerkintä voidaan korvata juuston kuoreen suoraan tehtävällä merkinnällä.

(1) EUVL L 93, 31.3.2006, s. 12.